বাংলাদেশ ও ভারতের মধ্যে ৫৪টি অভিন্ন নদী থাকলেও শুধু গঙ্গা ছাড়া অন্য কোন নদীর পানি বণ্টনে দুই দেশের মধ্যে কোনো চুক্তি নেই। এখন তিস্তার পানিবণ্টন চুক্তির মডেল অনুসরণ করে অপরাপর অভিন্ন নদীর পানি বণ্টন চুক্তি হবে। এর আগে বাংলাদেশ ১৯৮৮ সাল পর্যন্ত তিস্তার পানিপ্রবাহে যে তথ্য পরস্পরকে হস্তান্তর করেছে সেটাকেই ভিত্তি ধরে চুক্তি সই করতে বলেছিল; কিন্তু তিস্তার উজানে পশ্চিমবঙ্গের শিলিগুড়ি থেকে ২৫ কিলোমিটার দূরে গাজলডোবা নামক স্থানে তিস্তা নদীর উপর যথারীতি একটি ব্যারাজ ১৯৯০ সালে নির্মাণ সম্পন্ন করে। যা বৃহত্ একটি সেচ প্রকল্প হিসেবে কাজ করছে। ভারত তার অংশের তিস্তার পুরো অংশকে কাজে লাগিয়ে আগামী ১০ বছরের মধ্যে ৫০ হাজার মেগাওয়াট বিদ্যুত্ উত্পাদনের বিশাল প্রকল্প গ্রহণ করেছে। এই প্রকল্পের আওতায় পানির বড় বড় রিজার্ভার গড়ে তোলা হচ্ছে এবং এগুলোর শক্তিশালী প্রবাহ থেকে বিদ্যুত্ উত্পাদন করা হবে। গাজলডোবায় বাঁধ নির্মাণ করার ফলে নদীর স্বাভাবিক প্রবাহ বিনষ্ট হওয়ায় পানিপ্রবাহের ডাটা আর পরস্পরকে আদান-প্রদান করা হয়নি।